ZAKLjUČCI TREĆEG SASTANKA ODBORA ZA SPOLjNE POSLOVE SRBIJE, HRVATSKE, CRNE GORE I BOSNE I HERCEGOVINE

Beograd, 5. jul 2013.

* Učesnici sastanka konstatovali su da korupcija i organizovani kriminal i dalje predstavlju jedan od glavnih problema u zemljama Jugoistočne Evrope i da su ozbiljna pretnja vladavini prava u ovim zemljama.
* Učesnici su zaključili da korupcija ugrožava funkcionisanje javnih institucija, ometa zakonodavni proces, negativno utiče na principe legalnosti i pravne sigurnosti i podriva poverenje građana u institucije.
* Pojava novih oblika korupcije, zajedno sa svojim tradicionalnim oblicima, poziva na intenziviranje regionalne i međunarodne saradnje, uključujući i uspostavljanje međunarodnog pravnog okvira i brzu implementaciju relevantnih međunarodnih instrumenata.
* Učesnici sastanka su konstatovali da nacionalni parlamenti imaju značajnu ulogu u opštim naporima za suzbijanje korupcije. Parlamenti treba da promovišu opredeljenje za principe integriteta političkih ličnosti, ustanova, posebno sopstvenih radnih tela zaduženih za prevenciju i suzbijanje korupcije, javnih službenika, transparentnost u državnoj upravi, kao i da šire svest medju gradjanima o štetnosti korupcije. Parlamenti moraju da imaju pristup relevatnim informacijama i da ukazuju na stvarno stanje stvari u oblasti borbe protiv korupcije.
* Učesnici sastanka su izrazili punu saglasnost da zakonodavstvo mora da obezbedi maksimalnu transparentnost u političkoj, administrativnoj i ekonomskoj sferi. Kako korupcija ugrožava javne finansije borba protiv korupcije predstavlja jedan od vidova iskrenog patriotizma i borbe za nacionalnu sigurnost.
* Učesnici sastanka konstatovali su da, i pored izvesnog poboljšanja u poslednjih nekoliko godina, skroman broj žena učestvuje u političkom životu u regionu, a još manji broj zauzima liderska i rukovodeća mesta, kao i mesta na kojima se odlučuje.
* Zaključeno je da uvodjenje minimalnih kvota za žene na izbornim listama i prilikom dodeljivanja mandata stvara mogućnost da žene daju veći doprinos i snažnije utiču na donošenje političkih odluka, od lokalnog do republičkog nivoa.
* Konstatovano je da se žene za svoj bolji položaj u društvu moraju izboriti saradnjom i zajedništvom, kao i izgradnjom ženskog savezništva u politici i civilnom društvu.
* Usvojen je predlog da se zajedničkim akcijama (konferencije, seminari, tribine) četiri parlamenta učesnika ovog sastanka, osnaže i jačaju kapaciteti narodnih poslanica kroz neformalne ženske parlamentarne mreže, grupe i klubove.